title: 2009/227/EB: 2008 m. balandžio 22 d. Europos Parlamento sprendimas dėl Europos tinklų ir informacijos apsaugos agentūros 2006 finansinių metų biudžeto įvykdymo patvirtinimo

text:
31.3.2009

               LT

               Europos Sąjungos oficialusis leidinys

               L 88/217

         2008 m. balandžio 22 d.
   EUROPOS PARLAMENTO SPRENDIMAS
   dėl Europos tinklų ir informacijos apsaugos agentūros 2006 finansinių metų biudžeto įvykdymo patvirtinimo
   (2009/227/EB)
   EUROPOS PARLAMENTAS,
   atsižvelgdamas į 2006 finansinių metų Europos tinklų ir informacijos apsaugos agentūros galutines metines ataskaitas (1),
   atsižvelgdamas į Audito Rūmų ataskaitą dėl Europos tinklų ir informacijos apsaugos agentūros 2006 finansinių metų galutinių metinių ataskaitų kartu su Agentūros atsakymais (2),
   atsižvelgdamas į 2008 m. vasario 12 d. Tarybos rekomendaciją (5843/2008 – C6-0084/2008),
   atsižvelgdamas į EB sutartį, ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 2004 m. kovo 10 d. Europos Parlamento ir Tarybos reglamentą (EB) Nr. 460/2004 dėl Europos tinklų ir informacijos apsaugos agentūros įsteigimo (4), ir ypač į jo 17 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą (A6–0119/2008),

               1.

               suteikia patvirtinimą Europos tinklų ir informacijos apsaugos agentūros vykdomajam direktoriui, kad Agentūros 2006 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos tinklų ir informacijos apsaugos agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Hans-Gert PÖTTERING

            Generalinis sekretorius

         Harald RØMER

      (1)  OL C 261, 2007 10 31, p. 23.

      (2)  OL C 309, 2007 12 19, p. 1.

      (3)  OL L 248, 2002 9 16, p. 1.

      (4)  OL L 77, 2004 3 13, p. 1.

      (5)  OL L 357, 2002 12 31, p. 72.
    ---documentbreak---

               31.3.2009

               LT

               Europos Sąjungos oficialusis leidinys

               L 88/218

         2008 m. balandžio 22 d.
   EUROPOS PARLAMENTO REZOLIUCIJA
   su pastabomis, sudarančiomis neatskiriamą sprendimo dėl Europos tinklų ir informacijos apsaugos agentūros 2006 finansinių metų biudžeto įvykdymo patvirtinimo dalį
   EUROPOS PARLAMENTAS,
   atsižvelgdamas į 2006 finansinių metų Europos tinklų ir informacijos apsaugos agentūros galutines metines ataskaitas (1),
   atsižvelgdamas į Audito Rūmų ataskaitą dėl Europos tinklų ir informacijos apsaugos agentūros 2006 finansinių metų galutinių metinių ataskaitų kartu su Agentūros atsakymais (2),
   atsižvelgdamas į 2008 m. vasario 12 d. Tarybos rekomendaciją (5843/2008 – C6-0084/2008),
   atsižvelgdamas į EB sutartį, ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 2004 m. kovo 10 d. Europos Parlamento ir Tarybos reglamentą (EB) Nr. 460/2004 dėl Europos tinklų ir informacijos apsaugos agentūros įsteigimo (4), ir ypač į jo 17 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą (A6–0119/2008),

               A.

               kadangi Audito Rūmai pranešė, kad jiems pateiktas pagrįstas patikinimas, jog 2006 finansinių metų metinės ataskaitos yra patikimos ir vykdytos finansinės operacijos yra teisėtos ir tvarkingos,

               B.

               kadangi 2007 m. balandžio 24 d. Parlamentas priėmė sprendimą dėl Europos tinklų ir informacijos apsaugos agentūros vykdomajam direktoriui suteikiamo patvirtinimo, kad Agentūros 2005 finansinių metų biudžetas įvykdytas (6), ir prie biudžeto įvykdymo patvirtinimo pridėtoje savo rezoliucijoje, inter alia,

                           —

                           pastebėjo, kad vykdant 2005 finansinių metų biudžetą buvo būdinga tai, kad įsipareigojimų lygis buvo žemas (70 %), o perkėlimų buvo daug (daugiau kaip 40 % bendrų ir beveik 80 % einamosios veiklos išlaidų), ir kad ši padėtis susidarė iš dalies dėl problemų, kurių neišvengiamai kilo Agentūros kūrimosi laikotarpiu, ir dėl to, kad Agentūra pradėjo veikti tik 2005 m. antrojoje pusėje,

                           —

                           atkreipė dėmesį į tai, kad nebuvo pradėtas veikla pagrįsto biudžeto valdymas nepaisant to, kad Agentūros finansiniame reglamente numatyta jį taikyti tokia pat tvarka, kaip ir bendro biudžeto atžvilgiu, siekiant geriau kontroliuoti rezultatus;

   Bendrosios pastabos, susijusios su ES agentūrų horizontaliaisiais klausimais ir svarbios atliekant kiekvienos konkrečios agentūros biudžeto įvykdymo patvirtinimo procedūrą

               1.

               pažymi, kad Audito Rūmų audituotų 24 agentūrų ir kitų decentralizuotų įstaigų biudžetas 2006 m. iš viso buvo 1 080,5 milijonų EUR (Europos rekonstrukcijos agentūros 271 milijono EUR biudžetas buvo didžiausias, o Europos policijos koledžo (CEPOL) 5 milijonų EUR biudžetas – mažiausias);

               2.

               atkreipia dėmesį į tai, kad į ES išorės įstaigų, kurias reikia audituoti ir kurių biudžeto įvykdymą reikia patvirtinti, grupę dabar įeina ne tik įprastos reguliavimo agentūros, bet ir vykdomosios agentūros, įsteigtos specialiosioms programoms įgyvendinti, o netrukus į šią grupę taip pat įeis bendrosios įmonės, įsteigtos viešojo ir privačiojo sektorių partnerystės pagrindu (bendros technologijų iniciatyvos);

               3.

               atkreipia dėmesį į tai, kad, kiek tai susiję su Parlamentu, agentūrų, kurioms taikoma biudžeto įvykdymo patvirtinimo procedūra, skaičius padidėjo, pvz., 2000 finansiniais metais jų buvo 8, 2001 m. – 10, 2002 m. – 11, 2003 m. – 14, 2004 m. – 14, 2005 m. – 16, o 2006 m. jau buvo 20 reguliavimo agentūrų ir 2 vykdomosios agentūros (neįskaitant 2 agentūrų, kurias audituoja Audito Rūmai, bet kurioms taikoma vidinė biudžeto įvykdymo patvirtinimo procedūra);

               4.

               todėl daro išvadą, kad auditavimo (biudžeto įvykdymo patvirtinimo) procedūra tapo sudėtinga ir neproporcinga, palyginti su santykiniu agentūrų (decentralizuotų įstaigų) biudžetų dydžiu; paveda savo kompetentingam komitetui, atsižvelgiant į vis didėjantį įstaigų, kurioms skirtus atskirus pranešimus dėl biudžeto įvykdymo patvirtinimo reikės rengti ateinančiais metais, skaičių, atlikti plataus masto agentūrų ir decentralizuotų įstaigų biudžeto įvykdymo patvirtinimo procedūros persvarstymą siekiant sukurti paprastesnį ir racionalesnį metodą;

         Esminiai klausimai

               5.

               prašo Komisiją prieš steigiant naują arba reformuojant jau veikiančią agentūrą pateikti aiškių paaiškinimų dėl šių aspektų: agentūros tipo, jos tikslų, vidaus valdymo struktūros, produktų, paslaugų, svarbiausių procedūrų, tikslinės grupės, agentūros klientų ir suinteresuotų šalių, oficialių santykių su išorės veikėjais, atsakomybės už biudžetą, finansų planavimo ir personalo bei įdarbinimo politikos;

               6.

               prašo, kad kiekviena agentūra būtų valdoma pagal metinį veiklos susitarimą, kurį parengia agentūra ir atsakingas GD ir kuriame turėtų būti nurodyti ateinančių metų pagrindiniai tikslai, finansinė programa ir aiškūs veiklos vertinimo rodikliai;

               7.

               prašo, kad Audito Rūmai arba kita nepriklausoma audito įstaiga reguliariai (ir ad hoc) atliktų agentūrų veiklos auditą; mano, kad auditas neturėtų apsiriboti tradiciniais finansų valdymo ir tinkamo viešųjų lėšų valdymo elementais, bet taip pat turėtų apimti administravimo našumą ir efektyvumą ir jame turėtų būti nurodytas kiekvienos agentūros finansų valdymo reitingas;

               8.

               mano, kad agentūrų, kurios nuolat pateikia padidintas biudžeto reikmių sąmatas, atveju formalų sumažinimą reikėtų daryti mažinant laisvų etatų skaičių; mano, kad šitaip ilgainiui sumažėtų agentūroms asignuotų įplaukų, taip pat ir administracinių išlaidų;

               9.

               pažymi, jog didelių sunkumų kelia tai, kad kai kurios agentūros kritikuojamos dėl viešųjų pirkimų taisyklių, Finansinio reglamento, Pareigūnų tarnybos nuostatų ir kt. nesilaikymo; mano, kad visų pirma tokia padėtis susidarė todėl, kad dauguma reglamentų ir Finansinis reglamentas skirti didesnėms institucijoms, o dauguma mažų agentūrų yra pernelyg mažos, kad galėtų laikytis šių reglamentų reikalavimų; dėl šios priežasties prašo Komisiją kuo greičiau ieškoti sprendimo siekiant padidinti efektyvumą, panaudojant įvairių agentūrų administracinių funkcijų grupavimo metodą, kuris suteiktų joms galimybę burtis į didesnį vienetą (atsižvelgiant į būtinus pagrindinių reglamentų, pagal kuriuos reglamentuojama agentūrų veikla ir jų finansinis savarankiškumas, pakeitimus), arba skubiai parengti taisykles, skirtas specialiai agentūroms (ypač įgyvendinimo taisykles agentūroms), kurių jos galėtų tinkamai laikytis;

               10.

               reikalauja, kad Komisija, rengdama preliminarų biudžeto projektą, atsižvelgtų į pavienių agentūrų biudžeto įgyvendinimo ankstesniais metais, ypač n-1 metais, rezultatus ir atitinkamai patikslintų tam tikros agentūros prašomą biudžetą; ragina savo kompetentingą komitetą atkreipti dėmesį į šį patikslinimą ir, jei Komisija jo neatliko, ragina minėtąjį komitetą patikslinti aptariamą biudžetą iki tikrojo lygio, atitinkančio šios agentūros gebėjimą panaudoti ir įgyvendinti biudžetą;

               11.

               primena savo sprendimą dėl 2005 finansinių metų biudžeto įvykdymo, pagal kurį jis paskatino Komisiją kas penkeri metai pateikti visų veikiančių agentūrų sukuriamos pridėtinės vertės tyrimą; ragina visas susijusias institucijas tuo atveju, kai nustatoma, kad agentūra nesukuria pridėtinės vertės, imtis reikiamų veiksmų siekiant iš naujo nustatyti tos agentūros įpareigojimus arba nutraukti jos veiklą; pažymi, kad 2007 m. Komisija neatliko nė vieno vertinimo; primygtinai reikalauja, kad Komisija, prieš priimant sprendimą dėl 2007 finansinių metų biudžeto įvykdymo patvirtinimo, pateiktų bent 5 tokius vertinimus, visų pirma seniausiai įsteigtų agentūrų;

               12.

               mano, kad reikėtų nedelsiant atsižvelgti į Audito Rūmų rekomendacijos ir agentūroms mokamų subsidijų sumas suderinti su tikraisiais pinigų poreikiais; be to, mano, kad bendrojo Finansinio reglamento pakeitimus reikėtų įtraukti į agentūrų bendrąjį finansinį reglamentą ir į įvairius specialiuosius finansinius reglamentus;

         Duomenų pateikimas

               13.

               pažymi, kad agentūros neturi standartinio požiūrio, kaip pristatyti savo veiklą atitinkamais finansiniais metais ir pateikti sąskaitas bei pranešimus apie biudžeto ir finansų valdymą, taip pat jos neturi standartinio požiūrio į klausimą, ar patikinimo pareiškimą turėtų parengti agentūros direktorius; pastebi, kad ne visos agentūros aiškiai skiria a) agentūros veiklos pristatymą visuomenei ir b) technines biudžeto ir finansų valdymo ataskaitas;

               14.

               pažymi, kad nors galiojančiose Komisijos veiklos ataskaitų rengimo instrukcijose nėra aiškiai reikalaujama, kad agentūra parengtų patikinimo pareiškimą, daugelis direktorių vis dėlto parengė 2006 m. pareiškimus, iš kurių viename nurodyta svarbi išlyga;

               15.

               primena savo 2005 m. balandžio 12 d. rezoliuciją (7), pagal kurią agentūrų direktoriai nuo šiol raginami prie metinės veiklos ataskaitos, su kuria taip pat pateikiama finansinė ir valdymo informacija, būtų pridedamas patikinimo pareiškimas, kad finansinės operacijos yra teisėtos ir tvarkingos, analogiškas tiems pareiškimams, kuriuos pasirašo Komisijos generaliniai direktoriai;

               16.

               prašo Komisiją atitinkamai pakeisti savo galiojančias instrukcijas agentūroms;

               17.

               taip pat siūlo Komisijai dirbti su agentūromis siekiant sukurti suderintą modelį, taikomą visoms agentūroms ir decentralizuotoms įstaigoms, pagal kurį būtų aiškiai skiriami:

                           —

                           plačiajai auditorijai skirta metinė įstaigos veiklos, darbų ir laimėjimų ataskaita,

                           —

                           finansinės ataskaitos ir biudžeto įvykdymo ataskaita,

                           —

                           veiklos ataskaita, analogiška Komisijos generalinių direktorių veiklos pranešimams,

                           —

                           įstaigos direktoriaus pasirašytas patikinimo pareiškimas, kuriame pateikiamos išlygos arba pastabos, į kurias, jo nuomone, tikslinga atkreipti biudžeto įvykdymą patvirtinančios institucijos dėmesį;

         Bendros Audito Rūmų pastabos

               18.

               pažymi Audito Rūmų pastabą (metinės ataskaitos 10.29 (8) dalis), kad Komisijos iš Bendrijos biudžeto mokamos subsidijos nėra pagrįstos pakankamai svariais agentūrų grynųjų pinigų poreikių vertinimais ir kad tai kartu su asignavimų perkėlimų skaičiumi sudaro nemažus grynųjų pinigų likučius; taip pat pažymi, kad Audito Rūmai rekomenduoja palaikyti agentūroms mokamų subsidijų lygį remiantis tikrais jų grynųjų pinigų poreikiais;

               19.

               pažymi, kad 2006 m. pabaigoje 14 agentūrų vis dar nebuvo įdiegusios ABAC apskaitos sistemos (metinės ataskaitos 10.31 dalies išnaša);

               20.

               pažymi Audito Rūmų pastabą (metinės ataskaitos 1.25 dalis), kad kai kurios agentūros į apskaitą įtraukė už neišnaudotas atostogas sukauptas sąnaudas; pažymi, kad Audito Rūmai 2006 finansinių metų patikinimo pareiškime pateikė išlygą dėl trijų agentūrų (Europos profesinio mokymo plėtros centro (CEDEFOP), Europos policijos koledžo (CEPOL) ir Europos geležinkelio agentūros) (2005 m. tai buvo taikoma CEDEFOP, Europos maisto saugos tarnybai, Europos rekonstrukcijos agentūrai);

         Vidaus auditas

               21.

               primena, kad pagal Finansinio reglamento 185 straipsnio 3 dalį Komisijos vidaus auditorius taip pat yra reguliavimo agentūrų, kurios gauna išmokas iš ES biudžeto, vidaus auditorius; pažymi, kad vidaus auditorius atskaitingas kiekvienos agentūros valdybai ir direktoriui;

               22.

               atkreipia dėmesį į vidaus auditoriaus 2006 m. metinėje veiklos ataskaitoje pateiktą išlygą:
               „Komisijos vidaus auditorius negali tinkamai atlikti savo, kaip Bendrijos įstaigų vidaus auditoriaus, pareigų, jam priskirtų pagal Finansinio reglamento 185 straipsnį, dėl darbuotojų trūkumo“;

               23.

               tačiau atkreipia dėmesį į vidaus auditoriaus jo 2006 m. veiklos ataskaitoje pateiktą pastabą, kad nuo 2007 m., kai Komisija Vidaus audito tarnybai (VAT) suteiks papildomų personalo išteklių, visų veikiančių reguliavimo agentūrų vidaus auditas bus atliekamas kasmet;

               24.

               atkreipia dėmesį į vis didėjantį reguliavimo ir vykdomųjų agentūrų ir bendrų įmonių, kurių auditą turi atlikti VAT pagal Finansinio reglamento 185 straipsnį, skaičių; prašo Komisiją pranešti atsakingam komitetui apie tai, ar VAT turimų personalo išteklių pakaks visų minėtųjų įstaigų metiniam auditui atlikti ateinančiais metais;

               25.

               pažymi, kad pagal Reglamento (EB, Euratomas) Nr. 2343/2002 72 straipsnio 5 dalį kiekvienais metais kiekviena agentūra institucijai, atsakingai už sprendimą dėl biudžeto įvykdymo, ir Komisijai siunčia savo direktoriaus parengtą ataskaitą, apibendrinančią vidaus auditoriaus atliktų vidaus auditų skaičių ir tipus, pateiktas rekomendacijas ir dėl tų rekomendacijų atliktus veiksmus; prašo agentūras nurodyti, ar tai daroma, ir jei taip, kaip;

               26.

               atkreipia dėmesį, turėdamas mintyje vidaus audito pajėgumus, ypač mažesnėse agentūrose, į vidaus auditoriaus pasiūlymą, 2006 m. rugsėjo 14 d. pateiktą Parlamento atsakingam komitetui, pagal kurį mažesnėms agentūroms turėtų būti leista pirkti vidaus audito paslaugas iš privataus sektoriaus;

         Agentūrų įvertinimas

               27.

               primena bendrą Parlamento, Tarybos ir Komisijos pareiškimą (9), dėl kurio buvo suderėta per taikinimą ECOFIN biudžeto klausimų Tarybos 2007 m. liepos 13 d. posėdyje ir kuriame raginama i) pateikti agentūrų, kurias Komisija ketina vertinti, sąrašą ir ii) pateikti jau įvertintų agentūrų sąrašą kartu su svarbiausių rezultatų santrauka;

      Drausminės procedūros

               28.

               pažymi, kad pavienėms agentūroms dėl jų dydžio sunku sukurti ad hoc drausmės komisijas, kurias sudarytų atitinkamos kategorijos darbuotojai, ir kad Komisijos tyrimų ir drausmės tarnyba (angl. IDOC) neatsakinga už agentūras; ragina agentūras apsvarstyti galimybę įsteigti bendrą agentūrų drausmės komisiją;

         Tarpinstitucinio susitarimo projektas

               29.

               primena Komisijos parengtą Tarpinstitucinio susitarimo dėl Europos reguliavimo agentūrų sistemos projektą (COM(2005)59), kuriuo siekiama sukurti horizontaliąją Europos reguliavimo agentūrų steigimo, struktūros, veiklos, įvertinimo ir kontrolės sistemą; pažymi, kad projektas yra naudinga iniciatyva siekiant pagrįsti agentūrų steigimą ir veiklą; pažymi, kad Komisijos 2006 m. suvestinėje ataskaitoje (3.1 dalyje, COM(2007)274) nurodoma, kad nors po projekto paskelbimo derybos nutrūko, 2006 m. pabaigoje Taryboje vėl pradėtos diskusijos šiuo klausimu; apgailestauja, kad nepavyko pasiekti daugiau pažangos siekiant jį priimti;

               30.

               taigi palankiai vertina Komisijos įsipareigojimą per 2008 m. pateikti komunikatą dėl reguliavimo agentūrų ateities;

         Savo veiklą finansuojančios agentūros

               31.

               primena, kad dviejų savo veiklą finansuojančių agentūrų atžvilgiu apie biudžeto įvykdymą direktoriui patvirtina administracinė valdyba; pažymi, kad abi agentūros sukaupė didelį perteklių iš pajamų iš mokesčių, perkeltų iš ankstesnių metų:

                           —

                           Vidaus rinkos derinimo tarnyba pinigais ir pinigų ekvivalentais – 281 milijoną EUR (10),

                           —

                           Bendrijos augalų veislių tarnyba pinigais ir pinigų ekvivalentais: 18 milijonų EUR (11);

         Specialiosios pastabos

               32.

               atkreipia dėmesį į 2006 m. Audito Rūmų ataskaitoje pateiktą jų pastabą, kad vykdant 2006 m. Agentūros biudžetą panaudota 90 % įsipareigojimų asignavimų ir 76 % mokėjimų asignavimų, o didelė dalis finansinių operacijų buvo atlikta paskutiniame metų ketvirtyje; be to, dėl biudžeto sudarymo procedūrų trūkumų buvo atlikta daug perkėlimų, taigi nebuvo griežtai laikomasi biudžetui taikomo konkretumo principo;

               33.

               reiškia susirūpinimą dėl Audito Rūmų nustatyto fakto, kad naudojant Agentūros apskaitos programinę įrangą galima keisti įrašus neišsaugant audito sekos ir kad Agentūra nenustatė sąskaitų faktūrų registravimo sistemos, kuri užtikrintų galutinėse ataskaitose pateikiamos informacijos tikslumą;

               34.

               atkreipia dėmesį į kitas Audito Rūmų išvadas:

                           —

                           oficialiai aprašytos dar ne visos vidaus kontrolės procedūros, kurias vykdyti, siekiant užtikrinti skaidrumą ir patikimą finansų valdymą, reikalaujama Finansiniame reglamente,

                           —

                           valdyba oficialiai nepatvirtino vidaus kontrolės reikalavimų ir profesinės etikos kodekso,

                           —

                           nebuvo rašytinių instrukcijų, kaip kaupti finansinių operacijų pagrindžiamuosius dokumentus,

                           —

                           nebuvo įsteigta finansinių pažeidimų komisija;

               35.

               atsižvelgia į Agentūros atsakymą, kuriame teigiama, kad 2006 m., kurie yra pirmi pilni jos veiklos metai, Agentūra išplėtė savo veiklą antrame pusmetyje, todėl daugelis finansinių operacijų buvo atliktos paskutiniame ketvirtyje; be to, už biudžetą atsakingo pareigūno pareigybė 2006 m. buvo neužimta daugiau kaip penkis mėnesius ir tai turėjo poveikį Agentūros galimybėms optimizuoti planavimą ir sumažinti perkėlimus tais metais;

               36.

               nagrinėdamas Agentūros ekonominių rezultatų ataskaitą pastebi, kad 2006 m. visos veiklos pajamos sudarė 5,48 mln. EUR, o visos išlaidos – 5,95 mln. EUR, t. y. metų ekonominis rezultatas (deficitas) sudarė 460 000 EUR;

               37.

               atkreipia dėmesį į tai, kad į biudžeto rezultatų ataskaitą įtraukta dar nepadengta 1,1 mln. EUR išankstinio finansavimo suma, kurią Agentūra turi grąžinti Komisijai 2007 m.;

               38.

               atkreipia dėmesį, kad pagal Reglamento (EB, Euratomas) Nr. 2343/2002 40 straipsnį Agentūros metinėje veiklos ataskaitoje pateiktas leidimus duodančio pareigūno patikinimo pareiškimas su išlygomis;

               39.

               yra informuotas apie 2007 m. Komisijos užsakymu išorės vertintojų atliktą Agentūros įvertinimą, kuriame daromos išvados, kad:

                           —

                           Agentūros rezultatai buvo nepakankami, kad būtų sukurta pridėtinė vertė ir padarytas poveikis, kurio pradžioje tikėtasi,

                           —

                           valdybos dydis ir jos didelės galios Agentūros atžvilgiu apsunkina valdymą,

                           —

                           pagrindines Agentūros funkcijas atliekančių darbuotojų skaičius nesiekia kritinės masės, kuri būtina veiklos veiksmingumui;

               40.

               laikydamasis neigiamos nuomonės atkreipia dėmesį į Komisijos pasiūlymą (COM(2007) 699) perduoti Agentūros funkcijas Europos elektroninių ryšių rinkos institucijai, kuri nuo 2010 m. būtų įpareigota:

                           —

                           užtikrinti, kad 27 nacionalinės priežiūros institucijos remtųsi bendrais pagrindiniais principais ir veiktų kaip viena veiksminga komanda,

                           —

                           teikti nuomones ir padėti rengti Komisijos bendros rinkos priemones telekomunikacijų sektoriuje,

                           —

                           spręsti tinklų ir informacijos apsaugos problemas.

      (1)  OL C 261, 2007 10 31, p. 23.

      (2)  OL C 309, 2007 12 19, p. 1.

      (3)  OL L 248, 2002 9 16, p. 1.

      (4)  OL L 77, 2004 3 13, p. 1.

      (5)  OL L 357, 2002 12 31, p. 72.

      (6)  OL L 187, 2008 7 15, p. 176.

      (7)  Visos rezoliucijos dėl agentūrų buvo paskelbtos OL L 196, 2005 7 27.

      (8)  OL C 273, 2007 11 15, p. 1.

      (9)  Tarybos dokumentas DS 605/1/07 Rev1.

      (10)  Šaltinis: Ataskaita dėl Vidaus rinkos derinimo tarnybos 2006 finansinių metų metinių finansinių ataskaitų su Tarnybos atsakymais (OL C 309, 2007 12 19, p. 141).

      (11)  Šaltinis: Ataskaita dėl Bendrijos augalų veislių tarnybos 2006 finansinių metų metinių finansinių ataskaitų su Tarnybos atsakymais (OL C 309, 2007 12 19, p. 135).


title: 2004/719/EB: Europos Parlamento sprendimas 2004 m. balandžio 21 d. uždaryti sąskaitas dėl Europos Sąjungos bendrojo biudžeto įvykdymo už 2002 finansinius metus (Komisija)

text:
4.11.2004

               LT

               Europos Sąjungos oficialusis leidinys

               L 330/13

      EUROPOS PARLAMENTO SPRENDIMAS

   2004 m. balandžio 21 d.
   uždaryti sąskaitas dėl Europos Sąjungos bendrojo biudžeto įvykdymo už 2002 finansinius metus (Komisija)
   (2004/719/EB)


title: 2010/293/: 2010 m. gegužės 20 d. Komisijos sprendimas dėl Europos Komisijos ir Jungtinių Amerikos Valstijų Vyriausybės įgyvendinimo susitarimo dėl bendradarbiavimo veiklos vidaus ir civilinio saugumo mokslinių tyrimų srityje sudarymo

text:
21.5.2010

               LT

               Europos Sąjungos oficialusis leidinys

               L 125/53

         KOMISIJOS SPRENDIMAS
   2010 m. gegužės 20 d.
   dėl Europos Komisijos ir Jungtinių Amerikos Valstijų Vyriausybės įgyvendinimo susitarimo dėl bendradarbiavimo veiklos vidaus ir civilinio saugumo mokslinių tyrimų srityje sudarymo
   (2010/293/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į Europos bendrijos ir Jungtinių Amerikos Valstijų Vyriausybės susitarimą dėl mokslinio ir technologinio bendradarbiavimo (1), ypač į jo 5 straipsnio b punkto antrą dalį,
   kadangi:

               (1)

               Europos bendrijos ir Jungtinių Amerikos Valstijų Vyriausybės susitarimas dėl mokslinio ir technologinio bendradarbiavimo (toliau – Susitarimas) buvo patvirtintas Tarybos sprendimu 98/591/EB (2) ir įsigaliojo 1998 m. spalio 14 d. Susitarimo galiojimas pratęsiamas penkerių metų laikotarpiams (3), o 2008 m. spalio 14 d. jis buvo išplėstas ir iš dalies pakeistas (4).

               (2)

               Transatlantinis bendradarbiavimas vidaus ir civilinio saugumo mokslinių tyrimo srityje yra pageidautinas ir abipusiai naudingas.

               (3)

               Per tiriamąsias diskusijas išaiškėjo bendra nuomonė, kad Įgyvendinimo susitarimą būtų galima pasitelkti kaip priemonę siekiant supaprastinti bendrą techninę ir mokslinę veiklą.

               (4)

               Europos Komisija ir Jungtinių Amerikos Valstijų Vyriausybė sėkmingai susitarė dėl Įgyvendinimo susitarimo dėl bendradarbiavimo tarpdalykinėje vidaus ir civilinio saugumo mokslinių tyrimų srityje (toliau – Įgyvendinimo susitarimas).

               (5)

               Įgyvendinimo susitarimas neturi tiesioginio finansinio poveikio. Bendri projektai bus finansuojami pagal atitinkamose Europos bendrijos mokslinių tyrimų, technologinės plėtros ir demonstracinės veiklos septintosios bendrosios programos (2007–2013 m.) (5) mokslinių tyrimų programose numatytas įprastas mokslinių tyrimų ir technologinės plėtros priemones bei paramos priemones. Remiantis Susitarimu, Europos Sąjungos lėšos bus skiriamos tik Europos partneriams.

               (6)

               Įgyvendinimo susitarimas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Patvirtinamas Europos Komisijos ir Jungtinių Amerikos Valstijų Vyriausybės Įgyvendinimo susitarimas dėl bendradarbiavimo veiklos vidaus ir civilinio saugumo mokslinių tyrimų srityje.
   Įgyvendinimo susitarimo tekstas pridedamas prie šio sprendimo.
   2 straipsnis
   Komisijos narys, atsakingas už Įmonių ir pramonės generalinį direktoratą, įgaliojamas Komisijos vardu pasirašyti Įgyvendinimo susitarimą.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Parengta Briuselyje, 2010 m. gegužės 20 d.

            Komisijos vardu, Pirmininko vardu

         Antonio TAJANI

            Pirmininko pavaduotojas

      (1)  OL L 284, 1998 10 22, p. 37.

      (2)  OL L 284, 1998 10 22, p. 35.

      (3)  OL L 335, 2004 11 11, p. 7.

      (4)  Europos Sąjungos Tarybai ir Jungtinių Valstijų Vyriausybės Valstybės departamentui pasikeitus atitinkamai 2009 m. gegužės 15 d. (nuorodos Nr. SGS9/06298) ir 2009 m. liepos 6 d. verbalinėmis notomis.

      (5)  OL L 412, 2006 12 30, p. 1.
    ---documentbreak---

               21.5.2010

               LT

               Europos Sąjungos oficialusis leidinys

               L 125/54

         ĮGYVENDINIMO SUSITARIMAS
   dėl bendradarbiavimo veiklos vidaus ir civilinio saugumo mokslinių tyrimų srityje
   Remiantis 1997 m. gruodžio 5 d. Vašingtone pasirašytu Jungtinių Amerikos Valstijų Vyriausybės ir Europos bendrijos susitarimu dėl mokslinio ir technologinio bendradarbiavimo, kuris buvo išplėstas ir iš dalies pakeistas (pasikeitus 2009 m. gegužės 15 d. Europos Sąjungos Tarybos ir 2009 m. liepos 6 d. Jungtinių Valstijų Vyriausybės Valstybės departamento verbalinėmis notomis) (toliau – Susitarimas), sudaromas Europos Komisijos ir Jungtinių Amerikos Valstijų (toliau – Šalys) įgyvendinimo susitarimas, taikomas bendradarbiavimui tarpdalykinėje vidaus ir civilinio saugumo mokslinių tyrimų srityje. Bendradarbiavimo veikla vykdoma laikantis Susitarimo nuostatų. Įgyvendinimo susitarimu siekiama skatinti, plėtoti ir lengvinti minėtą Šalių veiklą remiantis abipuse nauda, kurios siekiama užtikrinant bendrą naudos lygiavertiškumą, vienodas galimybes dalyvauti bendradarbiavimo veikloje ir tinkamą bei sąžiningą elgesį. Šiuo Įgyvendinimo susitarimu nesiekiama nustatyti teisiškai privalomų prievolių.
   1.   Bendradarbiavimo veikla

   Šalys gali imtis bendradarbiavimo veiklos ir ją lengvinti visose mokslo ir technologijų srityse, susijusiose su, viena vertus, vidaus ir civiliniu saugumu, kaip nustatyta Europos bendrijos mokslinių tyrimų, technologinės plėtros ir demonstracinės veiklos septintosios bendrosios programos (2007–2013 m.) 10 temoje „Saugumas“ (ir susijusiose tęstinėse programose) ir, kita vertus, Vidaus saugumo departamento prioritetais.
   Konkrečiai, bendradarbiavimo veikla gali apimti šias vidaus ir civilinio saugumo mokslinių tyrimų sritis:

               1.1.

               piliečių saugumas (pvz., apsauga nuo gamtinių ir žmogaus keliamų grėsmių, neteisėtų narkotikų gamybos prevencija), įskaitant krizių ir ypatingos padėties valdymą;

               1.2.

               ypač svarbios infrastruktūros, pagrindinių išteklių, žemės ūkio, viešųjų paslaugų, ryšių ir finansinių paslaugų saugumas bei atsparumas;

               1.3.

               saugumo ir visuomenės sąveika, įskaitant žmogaus ir technologijų sąsają, elgesio mokslinius tyrimus, privatumo klausimus ir biometrijos aspektus;

               1.4.

               sausumos ir jūrų sienos kontrolės ir perėjimo saugumas;

               1.5.

               esamų technologijų optimizavimas ir jų sąveika;

               1.6.

               galutiniams naudotojams skirtų technologijų ir įrangos kūrimas siekiant pašalinti dabartines spragas ir patenkinti poreikius, ypač civilinės saugos ir pirmosios pagalbos teikimo srityje;

               1.7.

               atitinkamų sričių reikalavimų, normų, pažeidžiamumo vertinimų, tarpusavio priklausomybės tyrimų, sertifikavimo, geriausios patirties, gairių, mokymo programų, bandymų rezultatų, duomenų, programinės įrangos, įrangos kūrimas ir mainai bei personalo ugdymas ir mainai.

         2.   Bendradarbiavimo veiklos pobūdis

               2.1.

               Numatoma ši bendradarbiavimo veikla (pateikiamas sąrašas nėra baigtinis):

                           2.1.1.

                           Europos Sąjungos ir Jungtinių Amerikos Valstijų subjektams suteikti panašias galimybes dalyvauti 1 dalyje nurodytų sričių veikloje;

                           2.1.2.

                           laiku keistis aktualia informacija, įskaitant informaciją apie kvietimus kreiptis dėl dotacijų ir teikti pasiūlymus arba pranešimus apie 2.1.1 dalyje nurodytas galimybes;

                           2.1.3.

                           veikla, kuria siekiama atitinkamose Šalių mokslinių tyrimų bendruomenėse skatinti galimybes, teikiamas šiuo Įgyvendinimo susitarimu, pvz., reguliariai dalyvaujant Šalių programų peržiūrose, Jungtinių Amerikos Valstijų dotacijų ir valstybinių mokslinių tyrimų užsakymų konkursuose bei Europos Sąjungos pasiūlymų konkursuose;

                           2.1.4.

                           sudaryti panašias galimybes naudotis laboratorine įranga, kita įranga bei medžiagomis mokslinei ir technologinei veiklai, įskaitant mokslinius tyrimus, plėtrą, bandymus, vertinimą, standartizavimą ir sertifikavimą, vykdyti;

                           2.1.5.

                           siekiant abipusės naudos ir papildomos vertės, remti bendrus mokslinius tyrimus, kurti turinį ir prieigos pasiūlymus, papildomąsias dotacijas, sutartis ir susitarimus, bendradarbiavimo teminės veiklos finansavimą.

         3.   Koordinavimas

               3.1.

               JAV ir EB ketina glaudžiai bendradarbiauti koordinuodamos bendrą veiklą. Todėl kiekviena Šalis skiria po du atstovus, kuriems paveda koordinuoti veiklą (toliau – koordinavimo grupė). Atstovai gali susirinkti, kai reikia, paprastai – kartą per metus. Paprastai posėdžiai rengiami paeiliui Europos Sąjungoje ir Jungtinėse Amerikos Valstijose, o priimančioji Šalis pasirūpina jų organizavimu ir administravimu.

               3.2.

               Prireikus, kiekviena Šalis gali paskirti papildomus tokių posėdžių dalyvius. Posėdžiam kartu pirmininkauja Vidaus saugumo departamento mokslo ir technologijų valstybės sekretorius ir už saugumo mokslinius tyrimus atsakingas EK direktorius. Oficialus statusas šiai koordinavimo grupei nesuteikiamas.

               3.3.

               Koordinavimo grupei pavedama prižiūrėti ir skatinti pagal šį Įgyvendinimo susitarimą vykdomą bendradarbiavimo veiklą. Ji keičiasi tiesiogiai su bendradarbiavimu pagal šį Įgyvendinimo susitarimą susijusia informacija apie patirtį, įstatymus, kitus teisės aktus ir programas. Ji planuoja ir nustato kiekvienų būsimų metų tikslus bei galimybes, siūlo ad hoc veiklą, peržiūri veiklą bei dalyvavimo lygį ir panašias pastangas kiekvienos Šalies programose pagal šį Įgyvendinimo susitarimą. Koordinavimo grupė periodiškai parengia bendradarbiavimo pažangos ataskaitą.

         4.   Finansavimas

               4.1.

               Šiame Įgyvendinimo susitarime numatyta bendradarbiavimo veikla yra vykdoma, jei jai skiriama lėšų ir laikantis kiekvienos Šalies galiojančių įstatymų, kitų teisės aktų, politikos ir programų, taip pat Susitarimo ir šio Įgyvendinimo susitarimo sąlygų. Šiuo Įgyvendinimo susitarimu finansinės prievolės nenustatomos.

               4.2.

               Kiekviena Šalis apmoka savo dalyvavimo koordinavimo grupės posėdžiuose išlaidas. Tačiau, jeigu nesusitariama kitaip, išlaidos, išskyrus kelionės ir gyvenimo išlaidas, kurios yra tiesiogiai susijusios su koordinavimo grupės posėdžiais, apmoka priimančioji Šalis.

               4.3.

               Kiekviena Šalis atsako už bet kokį savo veiksmų, atliktų vykdant bendradarbiavimo veiklą, įskaitant bet kurio iš jos dalyvių veiklą, patikrinimą. Kiekviena Šalis patikrinimus atlieka laikydamasi savo galiojančios tvarkos.

         5.   Intelektinė nuosavybė

   Intelektinės nuosavybės teisės suteikiamos ir saugomos laikantis Susitarimo priede išdėstytų nuostatų.
   6.   Įslaptinta informacija ir įranga bei medžiagos

               6.1.

               Įslaptinta informacija, kuria Šalys keičiasi ar kurią sukuria, žymima, tvarkoma ir saugoma laikantis 2007 m. balandžio 30 d. Europos Sąjungos ir Jungtinių Amerikos Valstijų Vyriausybės susitarimo dėl įslaptintos informacijos saugumo ir to susitarimo įgyvendinimo susitarimo, ES Tarybos Generalinio sekretoriato Saugumo biuro ir Europos Komisijos Saugumo direktorato bei Jungtinių Amerikos Valstijų Valstybės departamento susitarimo dėl įslaptintos informacijos, kuria keičiasi ES ir JAV, apsaugos.

               6.2.

               Kiekviena Šalis paskiria vieno langelio principu veikiančią Saugumo instituciją ryšiams, kuri būtų atsakinga ir už tvarkos, kuria reglamentuojamas įslaptintos informacijos, kuriai taikomas šis Įgyvendinimo susitarimas, saugumas, parengimą.

               6.3.

               Informacija ir įranga bei medžiagos, kurios teikiamos arba sukuriamos pagal šį Įgyvendinimo susitarimą, JAV žymima SECRET, o ES – SECRET UE/ES SECRET.

         7.   Neteisėtas informacijos atskleidimas

               7.1.

               Jungtinėse Amerikos Valstijose „Controlled Unclassified Information“, o Europos Sąjungoje – neskelbtina neįslaptinta informacija – tai informacija ar preliminarūs duomenys arba, tam tikrais atvejais, duomenys, susiję su dar nepriimtu sprendimu, kurie nelaikomi įslaptinta informacija, tačiau yra ribojama galimybė su jais susipažinti ar platinti, ir kurių tvarkymas reglamentuojamas instrukcijomis pagal atitinkamus Šalių įstatymus ir kitus teisės aktus, politiką ar gaires.

               7.2.

               Kai tinka, pagal šį Įgyvendinimo susitarimą teikiama ar sukuriama informacija pažymima nurodant jos slaptumo pobūdį pagal atitinkamus Šalių įstatymus ir kitus teisės aktus, politiką ar gaires.

               7.3.

               Jungtinėse Amerikos Valstijose „Controlled Unclassified Information“ reiškia informaciją, pažymėtą tokiais įrašais: „Sensitive Security Information“, „For Official Use Only“, „Law Enforcement Sensitive Information“, „Protected Critical Infrastructure Information“ ir „Sensitive But Unclassified (SBU)“ (šis sąrašas nėra baigtinis); tai gali būti ir konfidenciali verslo informacija. Europos Komisijos atveju neskelbtina neįslaptinta informacija – tai informacija, pažymėta Europos Komisijos Saugumo direktorato oficialiai patvirtinta žyma.

               7.4.

               Šiame Įgyvendinimo susitarime numatyta JAV „Controlled Unclassified Information“ ir ES neskelbtina neįslaptinta informacija turi būti:

                           7.4.1.

                           tinkamai pažymėta siekiant pabrėžti tai, kad ji yra neskelbtina,

                           7.4.2.

                           nenaudojama šiame Įgyvendinimo susitarime nenurodytais tikslais ir

                           7.4.3.

                           neperduodama trečiosioms šalims negavus išankstinio ją siunčiančios Šalies ar ją parengusio asmens sutikimo.

               7.5.

               Vadovaudamosi savo atitinkamais įstatymais ir kitais teisės aktais, Šalys imasi visų turimų priemonių, būtinų neįslaptintai informacijai, kuriai taikomi prieigos ir platinimo apribojimai, apsaugoti nuo neteisėto atskleidimo.

               7.6.

               Šalys gali nustatyti išsamią neskelbtinos neįslaptintos informacijos ženklinimo, laikymo, tvarkymo ir apsaugos tvarką.

         8.   Ginčų sprendimas

               8.1.

               Ginčai dėl intelektinės nuosavybės sprendžiami laikantis Susitarimo priedo nuostatų.

               8.2.

               Visus klausimus ar ginčus, kylančius dėl šio Įgyvendinimo susitarimo ar su juo susijusius, išskyrus ginčus dėl intelektinės nuosavybės, Šalys sprendžia tarpusavio susitarimu laikydamosi Susitarimo, įskaitant jo 12 straipsnio, nuostatų.

         9.   Trukmė

   Šis Įgyvendinimo susitarimas gali įsigalioti, kai jį pasirašo abi Šalys. Jis galioja tiek laiko, kiek galioja Susitarimas arba kol viena iš Šalių nenusprendžia jame nebedalyvauti. Jeigu Šalis ketina nutraukti savo dalyvavimą šiame Įgyvendinimo susitarime, ji pasistengia prieš 90 dienų apie tai pranešti kitai Šaliai. Jeigu šis Įgyvendinimo susitarimas arba Susitarimas nutraukimas ar pasibaigia jų galiojimas, siekiama toliau užtikrinti įslaptintos informacijos apsaugą ir užkirsti kelią bet kokiam neteisėtam informacijos atskleidimui laikantis Susitarimo ir 2007 m. Susitarimo dėl įslaptintos informacijos saugumo nuostatų. Šis Įgyvendinimo susitarimas gali būti keičiamas arba išplečiamas rašytiniu abiejų Šalių sutarimu.

      Pasirašyta 2010 m. …

         JUNGTINIŲ AMERIKOS VALSTIJŲ VYRIAUSYBĖS VARDU

         EUROPOS KOMISIJOS VARDU EUROPOS SĄJUNGOS VARDU


title: 2005/87/EB: 2005 m. vasario 2 d. Komisijos sprendimas, leidžiantis Švedijai naudoti Europos Parlamento ir Tarybos reglamento (EB) Nr. 1760/2000 I antraštinėje dalyje nustatytą sistemą vietoje galvijų statistinių tyrimų (pranešta dokumentu Nr. K(2005) 194) (Tekstas svarbus EEE)

text:
3.2.2005

               LT

               Europos Sąjungos oficialusis leidinys

               L 30/20

      KOMISIJOS SPRENDIMAS

   2005 m. vasario 2 d.
   leidžiantis Švedijai naudoti Europos Parlamento ir Tarybos reglamento (EB) Nr. 1760/2000 I antraštinėje dalyje nustatytą sistemą vietoje galvijų statistinių tyrimų
   (pranešta dokumentu Nr. K(2005) 194)
   (tik tekstas švedų kalba yra autentiškas)
   (Tekstas svarbus EEE)
   (2005/87/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1993 m. birželio 1 d. Tarybos direktyvą 93/24/EEB dėl galvininkystės statistinių tyrimų (1), ypač į jos 1 straipsnio 2 ir 3 dalis,
   kadangi:

               (1)

               Europos Parlamento ir Tarybos reglamento (EB) Nr. 1760/2000 (2) I antraštinėje dalyje nustatyta galvijų identifikavimo ir registravimo sistema.

               (2)

               Komisijos sprendime 1999/693/EB (3) pripažįstamas Švedijos duomenų bazės apie galvijus veiksmingumas.

               (3)

               Remiantis Direktyva 93/24/EEB, valstybių narių prašymu gali būti leista naudoti administracinius informacijos šaltinius vietoje galvijų populiacijos tyrimų su sąlyga, kad jie atitiks minėtos direktyvos reikalavimus.

               (4)

               Pagrįsdama 2003 m. spalio 29 d. prašymą, Švedija pateikė techninius dokumentus apie Reglamento (EB) Nr. 1760/2000 I antraštinėje dalyje nurodytos duomenų bazės struktūrą ir atnaujinimą bei statistinių duomenų apskaičiavimo metodus.

               (5)

               Tiksliau, Švedija pasiūlė statistinių duomenų skaičiavimo metodus toms kategorijoms, kurios nurodytos Direktyvos 93/24/EEB 3 straipsnio 1 dalyje, duomenys apie kurias tiesiogiai nepateikiami Reglamento (EB) Nr. 1760/2000 I antraštinėje dalyje nurodytoje duomenų bazėje. Švedija turėtų imtis visų būtinų priemonių siekdama užtikrinti, kad šie skaičiavimo metodai garantuotų statistinių duomenų tikslumą.

               (6)

               Išnagrinėjus Švedijos valdžios institucijų pateiktą prašymą kartu su techniniais dokumentais, nustatyta, kad prašymas turėtų būti patenkintas.

               (7)

               Šis sprendimas atitinka Tarybos sprendimu 72/279/EEB (4) įsteigto Žemės ūkio statistikos nuolatinio komiteto nuomonę,

         PRIĖMĖ ŠĮ SPRENDIMĄ:
   1 straipsnis
   Švedijai leidžiama vietoje Direktyvoje 93/24/EEB numatytų galvijų statistinių tyrimų naudoti Reglamento (EB) Nr. 1760/2000 I antraštinėje dalyje numatytą galvijų identifikavimo ir registravimo sistemą siekiant gauti visą reikalingą statistinę informaciją, atitinkančią minėtos direktyvos reikalavimus.
   2 straipsnis
   Jeigu 1 straipsnyje nurodyta sistema nustoja veikusi arba dėl jos turinio neįmanoma gauti patikimos statistinės informacijos apie visas arba tam tikras galvijų kategorijas, Švedija vėl ima naudoti statistinių tyrimų sistemą siekdama suskaičiuoti visus galvijus arba atitinkamas jų kategorijas.
   3 straipsnis
   Šis sprendimas skirtas Švedijos Karalystei.

      Priimta Briuselyje, 2005 m. vasario 2 d.

            Komisijos vardu

         Joaquín ALMUNIA

            Komisijos narys

      (1)  OL L 149, 1993 6 21, p. 5. Direktyva su paskutiniais pakeitimais, padarytais Europos Parlamento ir Tarybos reglamentu (EB) Nr. 1882/2003 (OL L 284, 2003 10 31, p. 1).

      (2)  OL L 204, 2000 8 11, p. 1. Direktyva su paskutiniais pakeitimais, padarytais 2003 m. Stojimo aktu.

      (3)  OL L 273, 1999 10 23, p. 14.

      (4)  OL L 179, 1972 8 7, p. 1.


title: 2009/97/EB: 2008 m. liepos 24 d. Tarybos sprendimas dėl Tarptautinės civilinės aviacijos organizacijos ir Europos bendrijos bendradarbiavimo memorandumo dėl saugumo auditų ir (arba) patikrinimų bei susijusių klausimų pasirašymo ir laikino taikymo

text:
5.2.2009

               LT

               Europos Sąjungos oficialusis leidinys

               L 36/18

      TARYBOS SPRENDIMAS

   2008 m. liepos 24 d.
   dėl Tarptautinės civilinės aviacijos organizacijos ir Europos bendrijos bendradarbiavimo memorandumo dėl saugumo auditų ir (arba) patikrinimų bei susijusių klausimų pasirašymo ir laikino taikymo
   (2009/97/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 80 straipsnio 2 dalį kartu su 300 straipsnio 2 dalies pirmos pastraipos pirmu sakiniu,
   atsižvelgdama į Komisijos pasiūlymą,
   kadangi:

               (1)

               2007 m. lapkričio 30 d. Taryba įgaliojo Komisiją pradėti derybas dėl Europos bendrijos ir Tarptautinės civilinės aviacijos organizacijos (ICAO) susitarimo dėl aviacijos saugumo auditų ir (arba) patikrinimų bei susijusių klausimų.

               (2)

               Bendrijos vardu Komisija susitarė su ICAO dėl Bendradarbiavimo memorandumo dėl saugumo auditų ir (arba) patikrinimų bei susijusių klausimų, laikydamasi nurodymų, išdėstytų Tarybos sprendimo, įgaliojančio Komisiją pradėti derybas, I priede, ir ad hoc procedūros, nustatytos II priede.

               (3)

               Bendradarbiavimo memorandumas turėtų būti pasirašytas ir laikinai taikomas su sąlyga, kad jis gali būti sudarytas vėliau,

         NUSPRENDĖ:
   1 straipsnis
   Europos bendrijos vardu patvirtinamas Tarptautinės civilinės aviacijos organizacijos ir Europos bendrijos bendradarbiavimo memorandumas dėl saugumo auditų ir (arba) patikrinimų bei susijusių klausimų, atsižvelgiant į Tarybos susitarimą dėl minėto Memorandumo sudarymo.
   Memorandumo tekstas pateikiamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Bendrijos vardu pasirašyti Memorandumą su sąlyga, kad jis bus sudarytas vėliau.
   3 straipsnis
   Atsižvelgiant į abipusiškumo principą, Memorandumas laikinai taikomas nuo jo pasirašymo dienos, kol bus baigtos jo formalaus sudarymo procedūros.

      Priimta Briuselyje, 2008 m. liepos 24 d.

            Tarybos vardu

            Pirmininkas

         B. HORTEFEUX

      VERTIMAS

         TARPTAUTINĖS CIVILINĖS AVIACIJOS ORGANIZACIJOS

      ir Europos bendrijos bendradarbiavimo memorandumas dėl saugumo auditų ir (arba) patikrinimų bei susijusių klausimų
      TARPTAUTINĖ CIVILINĖS AVIACIJOS ORGANIZACIJA (toliau – ICAO)
      ir
      EUROPOS BENDRIJA (toliau – EB),
      toliau abi – Šalys,
      PRISIMINDAMOS 1944 m. gruodžio 7 d. Čikagoje pasirašytą Tarptautinės civilinės aviacijos konvenciją, toliau – Čikagos konvencija, ypač jos 17 priedą – Saugumas (toliau – 17 priedas);
      ATSIŽVELGDAMOS Į ICAO asamblėjos rezoliuciją A35–9, kuri paskatino Generalinį sekretorių tęsti ICAO Visuotinę saugumo audito programą (USAP), į kurią įeina visų Čikagos konvencijos Susitariančiųjų Šalių (toliau – Susitariančiosios Šalys) reguliarūs, privalomi, sistemiški ir suderinti saugumo auditai;
      PRISIMINDAMOS 2002 m. gruodžio 16 d. Europos Parlamento ir Tarybos reglamentą (EB) Nr. 2320/2002, nustatantį civilinės aviacijos saugumo bendrąsias taisykles (1) (toliau – Reglamentas (EB) Nr. 2320/2002) ir 2008 m. kovo 11 d. Europos Parlamento ir Tarybos reglamentą (EB) Nr. 300/2008 dėl civilinės aviacijos saugumo bendrųjų taisyklių ir panaikinantį Reglamentą (EB) Nr. 2320/2002 (2) (toliau – Reglamentas (EB) Nr. 300/2008), kuris pakeis Reglamentą (EB) Nr. 2320/2002 po to, kai bus priimtos būtinos įgyvendinimo priemonės;
      PAŽYMĖDAMOS 2003 m. rugpjūčio 22 d. Komisijos reglamentą (EB) Nr. 1486/2003, nustatantį Komisijos patikrinimų civilinės aviacijos saugumo srityje tvarką (3), ypač jo 16 straipsnį, kuriuo nustatoma, kad Komisija turėtų atsižvelgti į tarpvyriausybinių organizacijų planuojamus arba neseniai vykdytus saugumo auditus, kad užtikrintų įvairių saugumo patikrinimų ir audito veiklos bendrą veiksmingumą;
      ATSIŽVELGDAMOS į susijusios Bendrijos teisės, ypač 2001 m. gegužės 30 d. Europos Parlamento ir Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (4) ir 2001 m. lapkričio 29 d. Komisijos sprendimo 2001/844/EB, EAPB, Euratomas, iš dalies keičiančio jos darbo tvarkos taisykles (toliau – Sprendimas 2001/844/EB, EAPB, Euratomas), ypač į jo 10 ir 26 skyrių, bei jo pakeitimų (5) taikymą;
      ATSIŽVELGDAMOS į tai, kad didžioji dalis 17 priedo standartų taip pat įtraukti į Reglamentą (EB) Nr. 2320/2002 ir kad Europos Komisija tikrina Europos Sąjungos (toliau – ES) valstybes nares, siekdama stebėti šio reglamento taikymą;
      ATSIŽVELGDAMOS į tai, kad ICAO audito programos ir Europos Komisijos tikrinimo programos pirminiai tikslai yra padidinti aviacijos saugumą vertinant atitinkamų standartų įgyvendinimą, nustatant trūkumus, jei tokių esama, ir užtikrinant, kad trūkumai būtų pašalinti, jei būtina;
      ATSIŽVELGDAMOS į tai, kad pageidautina siekti abipusio bendradarbiavimo aviacijos saugumo auditų ir (arba) patikrinimų srityje bei susijusiais klausimais taip, kad būtų užtikrintas geresnis ribotų išteklių naudojimas, būtų vengiama veiksmų dubliavimo ir tuo pačiu išsaugomas ICAO USAP programos universalumas ir vientisumas;
      ATSIŽVELGDAMOS į tai, kad Europos Komisija turi vykdomųjų įgaliojimų, kad užtikrintų Bendrijos teisės aktų, susijusių su civilinės aviacijos saugumu, įgyvendinimą;
      ATSIŽVELGDAMOS į tai, kad ICAO taryba 176 sesijoje nurodė, jog, kai įmanoma, atliekant ICAO aviacijos saugumo auditus daug dėmesio turėtų būtų skiriama valstybės sugebėjimui užtikrinti tinkamą nacionalinę priežiūrą, ir toliau paprašė Generalinį sekretorių išnagrinėti bendradarbiavimo susitarimus ir naudingiausius išteklių naudojimo būdus regionuose, kuriuose yra privalomų regioninių valstybinių audito programų.
      1.   Bendrosios nuostatos
      1.1.   17 priede išdėstyti standartai, kurių neapima EB teisės aktai, nepatenka į šio Bendradarbiavimo memorandumo taikymo sritį.
      1.2.   Kiek tai susiję su 17 priede išdėstytais standartais, kuriuos apima EB teisės aktai, ICAO įvertina Europos Komisijos atliekamus ES valstybių narių atitinkamų nacionalinių institucijų patikrinimus, kad įvertintų, ar Susitariančiosios Šalys, kurias saisto Bendrijos teisės aktai, susiję su civilinės aviacijos saugumu, laikosi šių standartų pagal šio Bendradarbiavimo memorandumo 3 dalį.
      1.3.   ICAO vertinimų Europos bendrijoje įgyvendinimas aptariamas vienos iš Šalių prašymu, bet ne rečiau kaip kartą per metus.
      1.4.   ICAO auditoriai kartais gali dalyvauti Europos Komisijos atliekamuose ES oro uostų patikrinimuose kaip stebėtojai, Europos Komisijai gavus aiškų susijusios ES valstybės narės sutikimą.
      2.   Tarptautinei civilinės aviacijos organizacijai teiktina informacija apie Europos Komisijos atliekamus patikrinimus Europos bendrijoje
      2.1.   Pagal Sprendimą 2001/844/EB, EAPB, Euratomas įgaliotiems ICAO darbuotojams pateikiama tokia „RESTREINT UE“ lygio ES įslaptinta informacija:

                  A.

                  Aviacijos saugumo bendrosios taisyklės ir standartai, priimti remiantis Reglamento (EB) Nr. 2320/2002 4 straipsnio 2 dalimi arba Reglamento (EB) Nr. 300/2008 4 straipsniu; ir

                  B.

                  Kiek tai susiję su Europos Komisijos atliekamais atitinkamų ES valstybių narių institucijų patikrinimais:

                              a)

                              bendra informacija apie Europos Komisijos patikrinimų planavimą, įskaitant atitinkamų nacionalinių institucijų tikrinimo grafiką, ir visus jo pakeitimus, tuoj po jų priėmimo;

                              b)

                              atitinkamų nacionalinių institucijų ir oro uostų tikrinimo būklė, galutinių tikrinimo ataskaitų pateikimo datos ir veiksmų planų gavimo iš susijusios valstybės datos;

                              c)

                              Europos Komisijos tikrinimo metodika;

                              d)

                              atitinkamų nacionalinių institucijų patikrinimo ataskaita kartu su iš susijusios valstybės gautu atitinkamos nacionalinės institucijos patikrinimo veiksmų planu, kuriame nustatyti veiksmai ir terminai, per kuriuos turi būti ištaisyti nustatyti trūkumai; ir

                              e)

                              veiksmai, kurių ėmėsi Europos Komisija, susiję su atitinkamos nacionalinės institucijos tikrinimu.

            2.2.   ICAO apriboja galimybę susipažinti su ES įslaptinta informacija, pateikta bendradarbiaujant su Europos Komisijos, suteikdama ją įgaliotiems darbuotojams tik remdamasi „būtina žinoti“ principu. Įgalioti darbuotojai neatskleidžia šios informacijos jokioms trečiosioms šalims. ICAO įgyvendina visus būtinus teisinius ir vidinius mechanizmus, kad apsaugotų Europos Komisijos pateiktos informacijos konfidencialumą.
      2.3.   Europos Komisija ir ICAO susitaria dėl Europos Komisijos pagal šį Bendradarbiavimo memorandumą pateiktos slaptos informacijos tolesnių apsaugos procedūrų. Į tokias procedūras turėtų būti įtraukta Europos Komisijos galimybė patikrinti, kokių apsaugos priemonių ėmėsi ICAO.
      3.   ICAO atliekamas Europos Komisijos aviacijos saugumo tikrinimo sistemos vertinimas
      3.1.   ICAO atliekamus Europos Komisijos aviacijos saugumo tikrinimo sistemos vertinimus sudaro Europos Komisijos reikalavimų ir pagal 2 dalį teikiamos informacijos analizė. Prireikus, ICAO atvyksta į Europos Komisijos Energetikos ir transporto generalinio direktorato būstinę Briuselyje Belgijoje.
      3.2.   Dėl ICAO atliekamų Europos Komisijos aviacijos saugumo sistemos vertinimų konkrečių kompetencijos klausimų ir praktinio organizavimo susitariama ICAO ir Europos Komisijai pasikeičiant laiškais.
      4.   Ginčų sprendimas
      4.1.   Visi nesutarimai ar ginčai, susiję su šio Bendradarbiavimo memorandumo aiškinimu arba taikymu, sprendžiami Šalių derybomis.
      4.2.   Jokia šio Bendradarbiavimo memorandumo arba su juo susijusi nuostata nelaikoma Šalių privilegijų ir imunitetų atsisakymu.
      5.   Kiti susitarimai
      5.1.   Šis Bendradarbiavimo memorandumas nepakeičia arba nedaro įtakos kitoms Šalių bendradarbiavimo formoms.
      6.   Peržiūra ir įsigaliojimas
      6.1.   Šalys peržiūri šio Bendradarbiavimo memorandumo įgyvendinimą dabartinio USAP programos etapo pabaigoje arba anksčiau, jeigu, vienos iš Šalių manymu, tai būtina.
      6.2.   Iki įsigaliojimo Bendradarbiavimo memorandumas laikinai taikomas nuo pasirašymo dienos.
      6.3.   Bendradarbiavimo memorandumas įsigalioja antro mėnesio pirmą dieną po to, kai gaunamas antrasis iš dviejų pranešimų, kuriais Šalys informuoja viena kitą apie jų atitinkamų vidaus procedūrų užbaigimą.

         Sudaryta Monrealyje, du tūkstančiai aštuntųjų metų rugsėjo septynioliktą dieną dviem egzemplioriais anglų kalba.

               Europos bendrijos vardu

               Tarptautinės civilinės aviacijos organizacijos vardu

         (1)  OL L 355, 2002 12 30, p. 1.

         (2)  OL L 97, 2008 4 9, p. 72.

         (3)  OL L 213, 2003 8 23, p. 3.

         (4)  OL L 145, 2001 5 31, p. 43.

         (5)  Sprendimai 2005/94/EB, Euratomas, 2006/70/EB, Euratomas ir 2006/548/EB, Euratomas.


title: 2003 m. vasario 24 d. Tarybos sprendimas 2003/211/BUSP dėl Europos Sąjungos ir Šiaurės Atlanto Sutarties Organizacijos susitarimo dėl informacijos saugumo sudarymo

text:
Svarbus teisinis pranešimas

|

32003D0211

Oficialusis leidinys L 080 , 27/03/2003 p. 0035 - 0035

		Tarybos sprendimas 2003/211/BUSP2003 m. vasario 24 d.dėl Europos Sąjungos ir Šiaurės Atlanto Sutarties Organizacijos susitarimo dėl informacijos saugumo sudarymoEUROPOS SĄJUNGOS TARYBA,atsižvelgdama į Europos Sąjungos Sutartį, ypač į jos 24 straipsnį,atsižvelgdama į Pirmininkaujančios valstybės narės rekomendaciją,kadangi:(1) 2000 m. liepos 26 d. buvo sudarytas ES Tarybos Generalinio sekretoriato ir Šiaurės Atlanto Sutarties Organizacijos Laikinasis saugumo susitarimas pasikeičiant raštais tarp jų Generalinių Sekretorių.(2) Europos Vadovų Taryba Barselonoje pabrėžė, kad yra svarbu kuo ankščiau sudaryti Europos Sąjungos ir NATO nuolatinius susitarimus. Tuo tikslu ji taip pat paprašė Pirmininkaujančios valstybės narės, kartu su Vyriausiuoju įgaliotiniu, užmegzti atitinkamus aukšto lygio kontaktus teigiamam rezultatui užtikrinti. Tarp nagrinėtų priemonių buvo ir susitarimas dėl informacijos saugumo.(3) 2001 m. gruodžio 1 d. įsigaliojus atitinkamiems jų saugumo nuostatams Taryba ir Komisija dabar gali visiškai laikytis savo įsipareigojimų, atsirandančių iš tokio susitarimo įgyvendinimo.(4) Po 2002 m. balandžio 15 d. Tarybos sprendimo, įgaliojančio pirmininkaujančią valstybę narę pradėti derybas su NATO, Pirmininkaujanti valstybė narė, padedama Generalinio Sekretoriaus/Vyriausiojo įgaliotinio, susitarė dėl Susitarimo dėl informacijos saugumo.(5) Tas Susitarimas turi būti patvirtintas,NUSPRENDĖ:1 straipsnisEuropos Sąjungos vardu patvirtinamas Europos Sąjungos ir Šiaurės Atlanto Sutarties Organizacijos susitarimas dėl informacijos saugumo.Susitarimo tekstas pridedamas prie šio sprendimo.2 straipsnisTarybos pirmininkas įgaliojamas pasirašyti Susitarimą, kad jis taptų privalomas Europos Sąjungai.3 straipsnisŠis sprendimas įsigalioja jo priėmimo dieną.4 straipsnisŠis sprendimas skelbiamas Europos Sąjungos oficialiajame leidinyje.Priimta Briuselyje, 2003 m. vasario 24 d.Tarybos varduPirmininkasG. Papandreou--------------------------------------------------


title: 2010/777/ES: 2010 m. gruodžio 15 d. Komisijos sprendimas, kuriuo iš dalies keičiama Tarybos direktyva 2008/90/EB, kad būtų galima pratęsti leidžiančios nukrypti nuostatos dėl vaisinių augalų dauginamosios medžiagos ir sodininkystei skirtų vaisinių augalų importo iš trečiųjų šalių sąlygų taikymą (pranešta dokumentu Nr. C(2010) 8992)

text:
16.12.2010

               LT

               Europos Sąjungos oficialusis leidinys

               L 332/40

         KOMISIJOS SPRENDIMAS
   2010 m. gruodžio 15 d.
   kuriuo iš dalies keičiama Tarybos direktyva 2008/90/EB, kad būtų galima pratęsti leidžiančios nukrypti nuostatos dėl vaisinių augalų dauginamosios medžiagos ir sodininkystei skirtų vaisinių augalų importo iš trečiųjų šalių sąlygų taikymą
   (pranešta dokumentu Nr. C(2010) 8992)
   (2010/777/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. rugsėjo 29 d. Tarybos direktyvą 2008/90/EB dėl prekybos vaisinių augalų dauginamąja medžiaga ir sodininkystei skirtais vaisiniais augalais (1), ypač į jos 12 straipsnio 2 dalies antrą pastraipą,
   kadangi:

               (1)

               Pagal Direktyvos 2008/90/EB 12 straipsnio 1 dalį Komisija turi nuspręsti, ar trečiojoje šalyje išauginta dauginamoji medžiaga ir vaisiniai augalai, dėl kurių suteikiamos tos pačios garantijos dėl tiekėjo įsipareigojimų, tapatumo, požymių, augalų sveikatos, auginimo terpės, pakavimo, kontrolės priemonių, ženklinimo ir plombavimo, visais šiais atžvilgiais yra lygiaverčiai dauginamajai medžiagai ir vaisiniams augalams, išaugintiems Sąjungoje, ir atitinka tos direktyvos reikalavimus bei sąlygas.

               (2)

               Tačiau šiuo metu turimos informacijos apie sąlygas, taikomas trečiosiose šalyse, vis dar nepakanka, kad šiame etape Komisija galėtų priimti kokius nors sprendimus dėl kurios nors iš trečiųjų šalių.

               (3)

               Kad nebūtų sutrikdyta prekyba, iš trečiųjų šalių vaisinių augalų dauginamąją medžiagą ir vaisinius augalus importuojančioms valstybėms narėms reikėtų ir toliau leisti taikyti sąlygas, kurios būtų lygiavertės panašiems Sąjungos produktams taikomoms sąlygoms pagal Direktyvos 2008/90/EB 12 straipsnio 2 dalį.

               (4)

               Tikslinga leisti taikyti tokias sąlygas laikotarpiu, kuris atitinka Direktyvos 2008/90/EB 21 straipsnyje nurodytą pereinamąjį laikotarpį.

               (5)

               Todėl Direktyvoje 2008/90/EB numatytas leidžiančios nukrypti nuostatos taikymo laikotarpis tokiam importui turėtų būti pratęstas, kad nuostata galiotų iki 2018 m. gruodžio 31 d.

               (6)

               Todėl Direktyva 2008/90/EB turėtų būti atitinkamai iš dalies pakeista.

               (7)

               Šiame sprendime nustatytos priemonės atitinka Vaisinių augalų genčių ir rūšių dauginamosios medžiagos nuolatinio komiteto nuomonę,

         PRIĖMĖ ŠĮ SPRENDIMĄ:
   1 straipsnis
   Direktyvos 2008/90/EB 12 straipsnio 2 dalies pirmoje pastraipoje data „2010 m. gruodžio 31 d.“ pakeičiama „2018 m. gruodžio 31 d.“.
   2 straipsnis
   Šis sprendimas skirtas valstybėms narėms.

      Priimta Briuselyje 2010 m. gruodžio 15 d.

            Komisijos vardu

         John DALLI

            Komisijos narys

      (1)  OL L 267, 2008 10 8, p. 8.


title: 2007/789/EB: 2007 m. gruodžio 4 d. Komisijos sprendimas, laikinai sustabdantis Reglamentu (EB) Nr. 1420/2007 nustatytą galutinį antidempingo muitą importuojamam Kinijos Liaudies Respublikos ir Kazachstano kilmės silikomanganui

text:
5.12.2007

               LT

               Europos Sąjungos oficialusis leidinys

               L 317/79

      KOMISIJOS SPRENDIMAS

   2007 m. gruodžio 4 d.
   laikinai sustabdantis Reglamentu (EB) Nr. 1420/2007 nustatytą galutinį antidempingo muitą importuojamam Kinijos Liaudies Respublikos ir Kazachstano kilmės silikomanganui
   (2007/789/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 14 straipsnio 4 dalį,
   pasikonsultavusi su Patariamuoju komitetu,
   kadangi:
   A.   PROCEDŪRA

               (1)

               Taryba Reglamentu (EB) Nr. 1420/2007 (2) importuojamam Kinijos Liaudies Respublikos (toliau – KLR) ir Kazachstano kilmės silikomanganui (įskaitant ferosilikomanganą) (toliau – SiMn), kurio KN kodai yra 7202 30 00 ir ex 8111 00 11 (TARIC kodas 8111001110) (toliau – nagrinėjamasis produktas), nustatė galutinį antidempingo muitą. Antidempingo muito norma KLR ir Kazachstano kilmės produktams atitinkamai nustatyta 8,2 % ir 6,5 %.

               (2)

               Pagal pagrindinio reglamento 14 straipsnio 4 dalį Komisijai buvo pateikta informacijos apie rinkos sąlygų pokyčius, įvykusius po pirminio tiriamojo laikotarpio (nurodyto reglamente (EB) Nr. 1420/2007), ir kuriais būtų galima pateisinti laikiną šiuo metu nustatytų priemonių sustabdymą. Todėl Komisija nagrinėjo, ar toks sustabdymas yra pagrįstas.

         B.   PAGRINDAS

               (3)

               Kaip nurodyta pagrindinio reglamento 14 straipsnio 4 dalyje, atsižvelgiant į Bendrijos interesus, antidempingo priemonės gali būti laikinai sustabdytos remiantis tuo, kad laikinai pasikeitė rinkos sąlygos tokiu mastu, jog tikėtina, kad dėl tokio laikino sustabdymo nebus patirta žalos, su sąlyga, kad Bendrijos pramonės atstovams buvo suteikta galimybė pareikšti nuomonę ir į šią jų nuomonę buvo atsižvelgta. Toliau 14 straipsnio 4 dalyje nurodoma, kad atitinkamų antidempingo priemonių taikymas gali būti atnaujintas bet kada, jeigu laikino sustabdymo priežastis išnyko.

               (4)

               Nuo pirminio tiriamojo laikotarpio padidėjo pasaulinės SiMn kainos ir pasikeitė rinkos padėtis bei sąlygos. Atsižvelgdama į tokias aplinkybes, Komisija atliko tolesnį tyrimą, siekdama įvertinti, kaip paskutiniu metu, t. t., nuo 2006 m. liepos 1 d. iki 2007 m. rugsėjo 30 d., pasikeitė nagrinėjamojo produkto kiekis ir kainos bei jų poveikį Bendrijos pramonės patirtai žalai ir apskritai Bendrijos interesams.

               (5)

               Remiantis surinkta informacija, nustatyta, kad po pirminio tiriamojo laikotarpio iki trečiojo 2007 m. ketvirčio SiMn rinkos kainos Bendrijos rinkoje padidėjo beveik 69 %, t. t. nuo vidutiniškai 622 EUR/MT trečiajame 2006 m. ketvirtyje iki vidutiniškai 1 051 EUR/MT trečiajame 2007 m. ketvirtyje. Kainos ypač padidėjo (apie 42 %) nuo antrojo iki trečiojo 2007 m. ketvirčio. Tas pačias tendencijas galima pastebėti kitose pagrindinėse pasaulio rinkose. Jos taip pat tinka į Bendriją importuojamam SiMn.

               (6)

               SiMn yra pagrindinė žaliava, naudojama plienui gaminti. Pirmiau minėtos kainos galėjo padidėti dėl atsiradusio laikino pasiūlos trūkumo ir tuo pačiu metu padidėjusios SiMn paklausos, nes visame pasaulyje išaugo plieno paklausa. Iš ankstesnių, pavyzdžiui 2004 m., staigių kainų padidėjimų galima spręsti, kad toks paklausos ir pasiūlos neatitikimas šioje rinkoje yra laikinas. Kai tik visiškai išnaudojami nepanaudoti SiMn gamybos pajėgumai, kainos paprastai vėl tampa normaliomis.

               (7)

               Nuo pirminio tiriamojo laikotarpio iki 2006 m. spalio 1 d.–2007 m. rugsėjo 30 d. laikotarpio KLR ir Kazachstano kilmės importuojamo SiMn dalis rinkoje sumažėjo 0,6 procentiniais punktais ir sudarė 9,8 % viso Bendrijos vartojimo. EB vartojimas išaugo 20 %.

               (8)

               Kalbant apie Bendrijos pramonę reikėtų atkreipti dėmesį, kad nuo pirminio tiriamojo laikotarpio jos padėtis pagerėjo. Nuo pirminio tiriamojo laikotarpio iki 2006 m. spalio 1 d.–2007 m. rugsėjo 30 d. laikotarpio, pardavimas ir produkcijos apimtis atitinkamai padidėjo 15 % ir 19 %. Visgi Bendrijos pramonės rinkos dalis sumažėjo 1,1 procentiniu punktu iki 23,8 %. Pelnas labai padidėjo – Bendrijos pramonės pelningumas trečiajame 2007 m. ketvirtyje išaugo iki 42 % ir taip gerokai viršijo net tinkamą 5 % pelną, nustatytą pirminiame tyrime.

               (9)

               Kaip nurodyta Reglamento (EB) Nr. 1420/2007 157–163 konstatuojamosiose dalyse, buvo manoma, kad nustačius minėtas priemones, vartotojai patirs nors ir nedaug, tačiau neigiamų padarinių, nes jeigu prireiktų naujų ar alternatyvių tiekimo šaltinių, padidėtų kainos. Atsižvelgiant į laikiną rinkos sąlygų pasikeitimą ir į tai, kad Bendrija šiuo metu nepatiria žalos, laikinai sustabdžius priemones gali būti pašalintas bet koks neigiamas poveikis vartotojams. Taigi galima daryti išvadą, kad laikinas sustabdymas atitiktų bendrus Bendrijos interesus.

               (10)

               Atsižvelgiant į laikinus rinkos sąlygų pokyčius, visų pirma aukštas SiMn kainas Bendrijos rinkoje, kurios gerokai viršija pirminiame tyrime nustatytas žalingas kainas, ir, kaip spėjama, prarastą nagrinėjamojo produkto paklausos ir tiekimo pusiausvyrą, daroma išvada, kad mažai tikėtina, jog laikinai sustabdžius priemonių taikymą, atsinaujintų su KLR ir Kazachstano kilmės nagrinėjamojo produkto importu susijusi žala. Todėl, vadovaujantis pagrindinio reglamento 14 straipsnio 4 dalimi, siūloma galiojančių priemonių taikymą laikinai sustabdyti devynių mėnesių laikotarpiui.

         C.   KONSULTACIJOS SU BENDRIJOS PRAMONĖS ATSTOVAIS

               (11)

               Pagal pagrindinio reglamento 14 straipsnio 4 dalį Komisija informavo Bendrijos pramonės atstovus apie savo ketinimą laikinai sustabdyti minėtas antidempingo priemones. Bendrijos pramonės atstovams buvo suteikta galimybė teikti pastabas, tačiau jie neprieštaravo laikinam antidempingo priemonių sustabdymui.

         D.   IŠVADA

               (12)

               Todėl, Komisijos nuomone, visi reikalavimai dėl antidempingo muito, nustatyto nagrinėjamajam produktui, laikino sustabdymo buvo įvykdyti laikantis pagrindinio reglamento 14 straipsnio 4 dalies. Todėl Reglamentu (EB) Nr. 1420/2007 nustatyto antidempingo muito taikymą reikėtų laikinai sustabdyti devynių mėnesių laikotarpiui.

               (13)

               Komisija stebės nagrinėjamojo produkto importo raidą ir kainas. Jeigu kuriuo nors metu vėl padidės iš KLR ir Kazachstano dempingo kainomis importuojamo nagrinėjamojo produkto kiekis ir dėl to Bendrijos pramonei bus daroma žala, Komisija, atsižvelgdama į esmines žalos vertinimo taisykles, imsis būtinų veiksmų grąžinti antidempingo muitą. Prireikus, pagal pagrindinio reglamento 11 straipsnio 3 dalį, gali būti inicijuojama tarpinė peržiūra,

         NUSPRENDĖ:
   1 straipsnis
   Reglamentu (EB) Nr. 1420/2007 importuojamam Kinijos Liaudies Respublikos ir Kazachstano kilmės silikomanganui (įskaitant ferosilikomanganą), kurio KN kodai yra 7202 30 00 ir ex 8111 00 11 (TARIC kodas 8111001110), nustatytas galutinio antidempingo muito taikymas laikinai sustabdomas devynių mėnesių laikotarpiui.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje, 2007 m. gruodžio 4 d.

            Komisijos vardu

         Peter MANDELSON

            Komisijos narys

      (1)  OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 2117/2005 (OL L 340, 2005 12 23, p. 17).

      (2)  Žr. šio Oficialiojo leidinio p. 5.